Je to wěrno, zo bu ćěkanc w Drježdźanach morjeny? – Haj, a wón ma samsne mjeno kaž ty. – Moji syriscy zaći w sakskej stolicy su hižo před tydźenjemi prajili, zo njesměš jako wukrajnik w ćmě wječor po puću być, trjechi to, Marcelo? – Ně, to tak pawšalnje ani w Drježdźanach ani w Budyšinje njetrjechi.
To bě spočatk rozmołwy w awće po njedźelnym wopyće ze štyrjomi syriskimi – jednym arabskim a třomi kurdiskimi – mužemi mojeje skupiny němsce wuknjacych ćěkancow z Holešowa pola mojeju staršeju w Zhorjelcu. Što powědaš dźeń do zakaza wšěch zarjadowanjow pod hołym njebjom pozdatneho stracha islamistiskeho teroristiskeho nadpada dla w Drježdźanach, hdźež ma dale a wjac muslimskich migrantow kóždu póndźelu hladajo na PEGIDA starosće wo wěstotu swojich dźěći?
Haj wšak, je jedotliwych ludźi a skupin, kotrymž radšo z puća dźeš, a maš we wšěch městach kućiki, hdźež pobyt přijomny njeje. Ale njedźiwajcy medijalnje zbudźeneje paniki smy wšědny dźeń w Sakskej jedyn z najměrnišich krajow swěta. Wažne je, zo sebjewědomje a přećelnje wustupujeće, jako samozrozumliwy wobstatk towaršnostneje normality, potom je riziko minimalne, zo so něšto złeho stanje.
My Serbja smy tež mjeńšina. W zwisku z předstajenjom knihi ("Wie man seine Sprache hassen lernt") móžeše w nowinje wo straše čitać, we wobchodźe mjez sobu serbsce rěčeć. Moja mandźelska a ja přeco a wšudźe serbujemoj – wězo bjez wušparanjow. A to płaći tež za was ćěkancow z orienta.
Hač serbscy abo syriscy ludźo, my wšitcy tule w měrje žiwi być móžemy. A jeli jónu wuwzaćnje nic, potom so z podpěru stata wobaramy. A knjez Bachmann bě dźensa w Drježdźanach na zjawnje připowědźenej nowinskej konferency PEGIDA w "azylu" Sakskeje krajneje centrale za politiske kubłanje (!) – bjez škita. 🙂 .
szl_Latn szl_Latn ces_Latn szl_Latn szl_Latn